作者:無名氏
標題:六州
內容:昭聖武，不戰屈人兵。干戈戢，烽燧息，海宇清寧。民豐業，歌詠昇平。願鹹歸畎畝，力穡為甿。經界正、東作西成。農務軫皇情。躬親耒耜，相勸深耕。人心感悅，擊壤沸歡聲。乘鸞輅，羽旗彩仗鮮明。傳清蹕，行黃道，緹騎出重城。仰瞻日表，映朱紘。環佩更鏘鳴。百執公卿。不辭染履意專精。準擬奉粢盛。田多稼，風行遐邇，家家給足，胥慶三登。